इंसेफलाइटिस वॉर्ड में पहुंचे राज बब्बर, कार्यकर्ताओं ने किया फोटो सेशन- ये कैसा निरीक्षण?

गोरखपुर. कांग्रेस के यूपी चीफ शनिवार को बीआरडी मेडिकल कॉलेज पहुंचे। यहां उन्होंने इंसेफलाइटिस वार्ड का निरीक्षण किया। निरीक्षण के दौरान उनके साथ मौजूद कार्यकर्ता फोटो और सेल्फी लेते नजर आए। इस वजह से इंसेफलाइटिस वॉर्ड के बाहर मौजूद तीमारदारों ने भी डॉक्टरों से नाराजगी जाहिर की। इस मामले पर बाल रोग विशेषज्ञ डॉ. आरएन सिंह ने कहा- ''नेताओं को दौरे के लिए आना चाहिए, लेकिन वे वार्ड के बाहर से बच्चों को देख सकते हैं। इस तरह से वो बच्चों की जान से खिलवाड़ कर रहे हैं।''

वॉर्ड में सेल्फी और फोटो सेशन

- कांगेस प्रदेश अध्यक्ष राजबब्बर बीआरडी मेडिकल कालेज के 100 नंबर इन्सेफेलाइटिस वार्ड में दूसरी बार शनिवार की दोपहर 2 बजे पहुंचे। उनके साथ कई कांग्रेसी कार्यकर्ता भी वार्ड में घुस गए।

- ये कार्यकर्ता वॉर्ड में घूम-घूम कर सेल्फी और फोटो सेशन करते रहे। इस दौरान राज बब्बर ने भी उन्हें नहीं रोका। कई बार तो वो खुद सेल्फी में पोज देते दिखाई दिए।

- बता दें, इंसेफलाइटिस वार्ड बहुत ही सेंसटिव वार्ड होता है। यहां बीमारी से मासूमों की मौते होती हैं। इसके अलावा इन्फेक्शन भी बड़ा कारण होता है।

- इसके बाद भी राज बब्बर के साथ कई कार्यकर्ता वॉर्ड में चले गए। उन्हें किसी ने रोकने की कोशिश भी नहीं की।

तीमारदारों ने जताई नाराजगी

- कांग्रेसी नेताओं को वार्ड में सेल्फी लेते देख तीमारदारों ने भी नाराजगी जाहिर की। उन्होंने डॉक्टरों से कहा- 'आप हमें अंदर जाने नहीं देते और नेताओं के लिए कोई नियम नहीं है।'

- वहीं, कई तीमारदारों ने कहा- 'ये लोग मौत की सेल्फी भी लेते हैं।'

इससे मासूमों की जान को खतरा: बाल रोग विशेषज्ञ

- इस मामले पर वरिष्ठ बाल रोग विशेषज्ञ डॉ. आरएन सिंह ने कहा- 'नेताओं को दौरे के लिए आना चाहिए लेकिन वो वार्ड के बाहर से उन्हें देख सकते हैं। अंदर जाना सही नहीं है।'

- 'वो लोग परिजनों से मिलें, उनसे सुविधाओं और दवा आदि के बारे में जानकारी लें। ये ही सही तरीका होगा। इससे मासूमों की जान को खतरा हो सकता है।'

क्या है गोरखपुर ट्रेजडी?

- बाबा राघव दास (BRD) मेडिकल कॉलेज में 7 अगस्त से लेकर 12 अगस्त तक 30 बच्चों समेत 60 से ज्यादा लोगों की मौत हो चुकी थी। आरोप है कि ये मौतें हॉस्पिटल में ऑक्सीजन की सप्लाई बंद होने की वजह से हुईं। कहा गया कि पुष्पा सेल्स नाम की कंपनी ने पेमेंट बकाया होने की वजह से ऑक्सीजन सिलेंडर की सप्लाई रोक दी थी। कंपनी ने कहा कि हमने 14 रिमांडर भेजे, लेकिन इसके बाद भी मेडिकल कॉलेज के प्रिंसिपल ने कोई एक्शन नहीं लिया।